## Naredba o izmjenama Naredbe o obveznom atestiranju armiranobetonskih sredstava za zatvaranje otvora za kretanje u skloništima i dvonamjenskim objektima

### NN 41/1996 (24.5.1996.), Naredba o izmjenama Naredbe o obveznom atestiranju armiranobetonskih sredstava za zatvaranje otvora za kretanje u skloništima i dvonamjenskim objektima

# **DRŽAVNI ZAVOD ZA NORMIZACIJU I MJERITELJSTVO**

Na temelju članka 40., članka 48. i članka 80. Zakona o standardizaciji
("Narodne novine", br. 53/91, 26/93, 29/94, 44/95, 72/95 i 25/96), ravnatelj
Državnog zavoda za normizaciju i mjeriteljstvo donosi

## **NAREDBU**

### **O IZMJENAMA NAREDBE O OBVEZNOM ATESTIRANJU ARMIRANOBETONSKIH SREDSTAVA ZA ZATVARANJE OTVORA ZA KRETANJE U SKLONIŠTIMA I DVONAMJENSKIM OBJEKTIMA**

1. U Naredbi o obveznom atestiranju armiranobetonskih sredstava za zatvaranje
otvora za kretanje (u daljnjem tekstu: "sredstva za zatvaranje") u skloništima
i dvonamjenskim objektima ("Narodne novine" broj 53/91) u točki 5. podtočka
3) mijenja se i glasi:

3) Otpornost na mehaničko opterećenje ispituje se na način:

a) otpornost na pozitivno opterećenje - tako što se:

- kao ispitni uzorak upotrijebi krilo sredstva za zatvaranje u kojem
je beton star 28 dana,

- sredstvo za zatvaranje osloni po opsegu na kruti metalni okvir,

- opterećenje do razine ispitnog opterećenja izvede postepenim povećavanjem
sile na elektrohidrauličkom uređaju putem sustava poluga, tako da se jednolično
raspodijeljeno opterećenje zamijeni jednakovrijednim opterećenjem od više
koncentriranih jednakih sila sukladno sa Slikom 1. i odgovara ispitnom
tlaku, čija vrijednost ovisi o mjestu ugradnje i opsegu zaštite sredstava
za zatvaranje,

![](dodatni/364777.gif)

- shema opterećenja odgovara uzorku do širine 1,0 m. Kod uzoraka veće
širine broj mjesta djelovanja sila se mijenja. Za svih 0,5 m povećanja
širine broj mjesta djelovanja sila se povećava za 4. Mjesta su raspoređena
na isti način u uzdužnom smjeru uzorka,

- relativne deformacije (naprezanja) mjere elektrootpornim mjernim tenzometrima
postavljenim na najmanje osamnaest mjesta u skladu sa Slikom 2,

- progib sredstva za zatvaranje mjeri mehaničkim ili elektroničkim uređajem
razreda točnosti 1/100 mm postavljenim u sjecištu dijagonala,

- ispitno opterećenje održava jednu minutu,

- opterećenje i mjerenje ponove tri puta,

b) otpornost na negativno opterećenje - tako što se:

- kao ispitni uzorak upotrijebi sredstvo za zatvaranje s dovratnikom
i spojnim elementima u kojemu je beton star 28 dana,

- sredstvo za zatvaranje osloni po opsegu na kruti metalni okvir tako
da je unutarnja strana sredstva okrenuta prema elektrohidrauličkom uređaju
kojim se nanosi opterećenje,

- opterećenje do razine ispitnog opterećenja izvede postepenim povećavanjem
sile na elektrohidrauličkom uređaju putem sustava poluga, tako da se jednolično
raspodijeljeno opterećenje zamijeni jednakovrijednim opterećenjem od više
koncentriranih jednakih sila,

- deformacije i progibi mjere na jednaki način kao pri pozitivnom opterećenju,
a ispitno opterećenje održava jednu minutu,

- opterećenje i mjerenje ponove tri puta;

c) otpornost čeličnih spojnih elemenata (šarke, zatvarači, ležajevi
itd) - tako što se:

- ispituju elektrootpornim tenzometrima postavljenim na kritičnim mjestima
određenim projektom ili,

- ispituju odvojeno do sloma, pri čemu je zahtijevani koeficijent sigurnosti
na slom g = 3,0

Izmjerena naprezanja ustanovljena ispitivanjem moraju biti u skladu
s odredbama ove Naredbe, a u slučaju proračuna metodom graničnih stanja
ne veća od 90% granice popuštanja (računske čvrstoće) upotrijebljenoga
gradiva.

Progibi ustanovljeni ispitivanjem moraju biti u skladu s odredbama ove
Naredbe.

U istoj točki u podtočki 3) briše se Slika 1., a u podtočki 5) briše
se Slika 3.

2. U točki 12. b) podtočka 9) se briše, podtočka 10) postaje podtočka
9), a podtočke 3), 4), 5), 8) i 10) mijenjaju se i glase:

3) uređaj za ispitivanje otpornosti na pozitivno opterećenje u obliku
elektrohidrauličkog uređaja sa sustavom poluga, kapaciteta sile koje daje
opterećenje ekvivalentno nadtlaku do 1200 kPa, s mogućnošću postepenog
nanošenja opterećenja i s mogućnošću održavanja opterećenja i mjerenja
ispitnih sila,

4) uređaj za ispitivanje otpornosti na negativno opterećenje u obliku
elektrohidrauličkog uređaja sa sustavom poluga, kapaciteta sile koje daje
opterećenje ekvivalentno nadtlaku do 250 kPa, s mogućnošću postepenog nanošenja
opterećenja, i s mogućnošću održavanja opterećenja i mjerenja ispitnih
sila,

5) elektronske i mehaničke dinamometre za mjerenje sila koje se unose
u uzorak pri ispitivanju,

8) uređaj za ispitivanje hermetičnosti s instrumentima za očitanje pada
tlaka u jedinici vremena ili sa svjetlosnim izvorom jakosti 500 W za uočavanje
prodora dima,

9) dinamometar ili utege za mjerenje sila zatvaranja i izbacivanja krila
sredstava za zatvaranje.

3. Ova Naredba stupa na snagu osmog dana od dana objave u "Narodnim
novinama".

Klasa: 383-02/96-03/01

Urbroj: 558-04/3-96-2

Zagreb, 15. svibnja 1996.

Ravnatelj

Državnog zavoda za

normizaciju i mjeriteljstvo

**dr. Jakša Topić, dipl. ing.,** v. r.

Naredba, NN 41/1996-829